CELEX: 32014D1217(02)
Language: da
Date: 2014-12-12 00:00:00
Title: Kommissionens afgørelse af 12. december 2014 om underretning af et tredjeland, som efter Kommissionens opfattelse muligvis kan identificeres som et ikkesamarbejdende tredjeland i henhold til Rådets forordning (EF) nr. 1005/2008 om en EF-ordning, der skal forebygge, afværge og standse ulovligt, urapporteret og ureguleret fiskeri

17.12.2014   
            
            
               DA
            
            
               Den Europæiske Unions Tidende
            
            
               C 453/5
            
         KOMMISSIONENS AFGØRELSE
   af 12. december 2014
   om underretning af et tredjeland, som efter Kommissionens opfattelse muligvis kan identificeres som et ikkesamarbejdende tredjeland i henhold til Rådets forordning (EF) nr. 1005/2008 om en EF-ordning, der skal forebygge, afværge og standse ulovligt, urapporteret og ureguleret fiskeri
   (2014/C 453/04)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EF) nr. 1005/2008 af 29. september 2008 om en EF-ordning, der skal forebygge, afværge og standse ulovligt, urapporteret og ureguleret fiskeri, om ændring af forordning (EØF) nr. 2847/93, (EF) nr. 1936/2001 og (EF) nr. 601/2004 og om ophævelse af forordning (EF) nr. 1093/94 og (EF) nr. 1447/1999 (1), særlig artikel 32, og
   ud fra følgende betragtninger:
   1.   INDLEDNING
   
   
               (1)
            
            
               Ved forordning (EF) nr. 1005/2008 (»IUU-forordningen«) fastsættes en EF-ordning, der skal forebygge, afværge og standse ulovligt, urapporteret og ureguleret fiskeri (IUU-fiskeri).
            
         
               (2)
            
            
               I IUU-forordningens kapitel VI fastsættes den procedure, der skal følges ved identifikation af ikkesamarbejdende tredjelande, det fastsættes, hvilke foranstaltninger der kan træffes over for sådanne lande, der fastsættes bestemmelser om opstilling af en liste over sådanne tredjelande, om fjernelse fra listen og om offentliggørelse af nævnte liste, og der fastsættes bestemmelser om hasteforanstaltninger.
            
         
               (3)
            
            
               I henhold til artikel 32 i IUU-forordningen skal Kommissionen underrette tredjelandene om, at de muligvis kan identificeres som ikkesamarbejdende tredjelande. En sådan underretning er foreløbig. Underretningen skal baseres på kriterierne i IUU-forordningens artikel 31. Kommissionen skal ligeledes træffe alle de foranstaltninger, som er anført i artikel 32 i den pågældende forordning, med hensyn til disse lande. I meddelelsen skal Kommissionen især underrette tredjelandene om de vigtige kendsgerninger og overvejelser, som ligger bag identifikationen, landenes mulighed for at reagere og for at fremsende bevismateriale, der modbeviser en sådan identifikation, eller en eventuel handlingsplan for forbedringer og oplysninger om, hvilke foranstaltninger der er truffet til afhjælpning af situationen. Kommissionen giver det pågældende tredjeland tilstrækkelig tid til at besvare meddelelsen og en rimelig frist til at afhjælpe situationen.
            
         
               (4)
            
            
               Europa-Kommissionen skal i henhold til IUU-forordningens artikel 31 identificere tredjelande, som den betragter som ikkesamarbejdende lande, for så vidt angår bekæmpelse af IUU-fiskeri. Et tredjeland skal identificeres som ikkesamarbejdende, hvis det ikke opfylder de forpligtelser, det som flag-, havne-, kyst- eller afsætningsstat har til at træffe foranstaltninger til at forebygge, afværge og standse IUU-fiskeri.
            
         
               (5)
            
            
               Identifikationen af ikkesamarbejdende tredjelande skal baseres på en undersøgelse af alle oplysninger som anført i IUU-forordningens artikel 31, stk. 2.
            
         
               (6)
            
            
               I henhold til IUU-forordningens artikel 33 skal Rådet opstille en liste over ikkesamarbejdende tredjelande. Over for sådanne lande kan der bl.a. træffes de foranstaltninger, der er fastsat i IUU-forordningens artikel 38.
            
         
               (7)
            
            
               I henhold til IUU-forordningens artikel 20, stk. 1, skal tredjelandsflagstaten for at få godkendt validerede fangstattester meddele Kommissionen, hvilke ordninger den har iværksat med henblik på at gennemføre, kontrollere og håndhæve de love, administrative bestemmelser og bevarelses- og forvaltningsforanstaltninger, som de pågældende tredjelandes fiskerfartøjer skal overholde.
            
         
               (8)
            
            
               I henhold til IUU-forordningens artikel 20, stk. 4, skal Kommissionen samarbejde administrativt med tredjelande på områder, der vedrører gennemførelsen af forordningen.
            
         2.   PROCEDURE VEDRØRENDE SAINT VINCENT OG GRENADINERNE
   
   
               (9)
            
            
               Fra den 19. til den 20. maj 2014 gennemførte Kommissionen et kontrolbesøg i Saint Vincent og Grenadinerne i forbindelse med det administrative samarbejde, der er fastlagt i artikel 20, stk. 4, i IUU-forordningen.
            
         
               (10)
            
            
               Formålet med besøget var at verificere oplysninger om Saint Vincent og Grenadinernes ordninger for gennemførelse, kontrol og håndhævelse af love, administrative bestemmelser og bevarelses- og forvaltningsforanstaltninger, som landets fiskerfartøjer skal overholde, samt foranstaltninger truffet af Saint Vincent og Grenadinerne med henblik på at gennemføre landets forpligtelse til at bekæmpe IUU-fiskeri.
            
         
               (11)
            
            
               Den endelige rapport om besøget blev sendt til Saint Vincent og Grenadinerne den 13. juni 2014.
            
         
               (12)
            
            
               Til dato har Saint Vincent og Grenadinerne ikke sendt Kommissionen sine bemærkninger til den endelige rapport.
            
         
               (13)
            
            
               Saint Vincent og Grenadinerne er kontraherende part i Den Internationale Kommission for Bevarelse af Tunfiskebestanden i Atlanterhavet (ICCAT). Saint Vincent og Grenadinerne har ratificeret De Forenede Nationers havretskonvention (UNCLOS) af 1982 og aftalen af 1995 om gennemførelsen af bestemmelserne i De Forenede Nationers havretskonvention af 10. december 1982 vedrørende bevarelse og forvaltning af fælles fiskebestande og stærkt vandrende fiskebestande (UNFSA).
            
         
               (14)
            
            
               For at vurdere, om Saint Vincent og Grenadinerne opfylder sine internationale forpligtelser som flag-, havne-, kyst- eller afsætningsstat, som er fastsat i de internationale aftaler, jf. betragtning 13, og fastlagt af de relevante regionale fiskeriforvaltningsorganisationer (i det følgende benævnt »RFFO'er«), jf. betragtningen, søgte og analyserede Kommissionen alle de oplysninger, den anså for at være nødvendige.
            
         
               (15)
            
            
               Kommissionen benyttede også oplysninger fra tilgængelige data offentliggjort af RFFO'er, i dette tilfælde ICCAT, samt offentligt tilgængelige data.
            
         3.   MULIGHEDEN FOR, AT SAINT VINCENT OG GRENADINERNE KAN IDENTIFICERES SOM IKKESAMARBEJDENDE TREDJELAND
   
   
               (16)
            
            
               I overensstemmelse med artikel 31, stk. 3, i IUU-forordningen analyserede Kommissionen Saint Vincent og Grenadinernes forpligtelser som flag-, havne-, kyst- eller afsætningsstat. Med henblik på denne undersøgelse tog Kommissionen højde for kriterierne i IUU-forordningens artikel 31, stk. 4-7.
            
         3.1.   Gentagne tilfælde af IUU-fiskeri og IUU-handelsstrømme (IUU-forordningens artikel 31, stk. 4)
   
   
               (17)
            
            
               Med hensyn til IUU-fartøjer, der fører Saint Vincent og Grenadinernes flag, bemærkes det, at der på grundlag af oplysningerne fra RFFO'ernes lister over fartøjer ikke er opført sådanne fartøjer på de foreløbige eller endelige lister over IUU-fartøjer, og der findes ingen dokumentation for tidligere tilfælde af IUU-fartøjer under Saint Vincent og Grenadinernes flag, som gør det muligt for Kommissionen at analysere Saint Vincent og Grenadinernes præstation med hensyn til gentagne tilfælde af IUU-fiskeri i henhold til IUU-forordningens artikel 31, stk. 4, litra a).
            
         
               (18)
            
            
               I mangel af oplysninger og bevismateriale som forklaret i betragtning 17 konkluderes det i henhold til artikel 31, stk. 3, og 31, stk. 4, litra a), at det ikke er muligt at vurdere, om Saint Vincent og Grenadinernes foranstaltninger til at forebygge, afværge og standse IUU-fiskeri opfylder landets folkeretlige forpligtelser som flagstat med hensyn til IUU-fartøjer og IUU-fiskeri udøvet eller støttet af fiskerfartøjer, der fører dets flag, eller af dets statsborgere.
            
         3.2.   Manglende samarbejde og håndhævelse (IUU-forordningens artikel 31, stk. 5)
   
   
               (19)
            
            
               Kommissionen har undersøgt, om Saint Vincent og Grenadinernes myndigheder har samarbejdet effektivt med Kommissionen ved at reagere på anmodninger fra Kommissionen om at undersøge forskellige spørgsmål og give feedback og følge op på IUU-fiskeri og dertil knyttede aktiviteter.
            
         
               (20)
            
            
               I den forbindelse har Saint Vincent og Grenadinernes fiskerimyndigheder ikke sendt Kommissionen oplysninger om eller svar på, hvad de vil gøre ved de mangler i deres fiskeriforvaltningssystem, der blev afdækket under Kommissionens besøg.
            
         
               (21)
            
            
               Kommissionen har i forbindelse med den overordnede vurdering af, om Saint Vincent og Grenadinerne opfylder sine forpligtelser som flagstat, også undersøgt, om Saint Vincent og Grenadinerne samarbejder med andre stater om bekæmpelsen af IUU-fiskeri.
            
         
               (22)
            
            
               Kommissionen fastslog under sit kontrolbesøg, at Saint Vincent og Grenadinerne ikke var i stand til at følge op på sin fiskerflådes aktiviteter. Saint Vincent og Grenadinerne gjorde gældende, at alle landets fiskerfartøjer, der driver fiskeri i ICCAT-området, udelukkende lander eller omlader i havne i Trinidad og Tobago (Port of Spain og Chaguarams). Denne udtalelse kunne dog ikke bekræftes, da Saint Vincent og Grenadinerne ikke bruger landings- og omladningsopgørelser. Eftersom samarbejdet med Trinidad og Tobago er uformelt, modtager Saint Vincent og Grenadinerne kun data fra fiskerfartøjernes logbøger en gang om året for hele året. Saint Vincent og Grenadinerne modtager ikke inspektionsrapporter fra Trinidad og Tobago og anmoder heller ikke herom. Ud over at der mangler landings- og omladningsopgørelser, kan oplysningerne fra logbøgerne ikke krydstjekkes, eftersom fiskerfartøjerne ikke er udstyret med fartøjsovervågningssystemet (FOS). Saint Vincent og Grenadinerne ved faktisk ikke noget om de pågældende fiskevarers bestemmelsessted og anvendelse.
            
         
               (23)
            
            
               Ifølge artikel 63 og 64 i UNCLOS skal kyst- og flagstater samarbejde om fælles og stærkt vandrende fiskebestande. I artikel 7 og 20 i UNFSA udbygges staternes forpligtelse til at omfatte samarbejde om henholdsvis at fastsætte kompatible bevarelses- og forvaltningsforanstaltninger og sikre overholdelse og håndhævelse af de pågældende foranstaltninger. Dette præciseres yderligere i punkt 28 og 51 i IUU-handlingsplanen, hvori der fastsættes en udførlig praksis for direkte samarbejde mellem stater, herunder udveksling af de data eller oplysninger, der er til rådighed for kyststaterne.
            
         
               (24)
            
            
               Betydningen af effektive samarbejdsmekanismer skal vurderes i forhold til det uformelle samarbejde mellem Saint Vincent og Grenadinerne og Trinidad og Tobago. Som beskrevet i betragtning 22 og ifølge de oplysninger, som Saint Vincent og Grenadinernes myndigheder fremlagde under Kommissionens kontrolbesøg i maj 2014, lander eller omlader alle landets fiskerfartøjer, som fisker i ICCAT-området, udelukkende i havne i Trinidad og Tobago. Samarbejdet mellem Saint Vincent og Grenadinerne og Trinidad og Tobago er imidlertid af uofficiel art og er begrænset til udveksling af et minimum af oplysninger. Saint Vincent og Grenadinerne modtager kun én gang om året fiskerfartøjernes logbøger fra Trinidad og Tobago for hele 12-månedersperioden. Saint Vincent og Grenadinerne har ingen landings- og omladningsopgørelser. Herudover modtager Saint Vincent og Grenadinernes myndigheder ikke inspektionsrapporter fra Trinidad og Tobago og anmoder heller ikke herom. Trinidad og Tobago anmodede Saint Vincent og Grenadinerne om at validere ICCAT-statistik og -fangstopgørelser for storøjet tun og sværdfisk, der stammer fra fartøjer, der fører Saint Vincent og Grenadinernes flag, og som lander fisk i Trinidad og Tobagos havne. Det fremgår dog af offentligt tilgængelige oplysninger (ICCAT's websted) hentet den 20. maj 2014, at Saint Vincent og Grenadinerne ikke er registreret hos ICCAT's sekretariat som påkrævet i henhold til ICCAT's henstilling 01-21 og 01-22 med henblik på validering af sådanne fangstdokumenter. Denne situation viser en alvorlig mangel på effektivt samarbejde mellem tredjelande og RFFO'er, som kan gøre enhver potentiel foranstaltning til at undersøge og give feedback og følge op på potentielle IUU-fiskeriaktiviteter ineffektive.
            
         
               (25)
            
            
               Med hensyn til effektive håndhævelsesforanstaltninger skal sanktionerne for overtrædelser ifølge artikel 19, stk. 2, i UNFSA være af en sådan strenghed, at de effektivt sikrer overholdelse, modvirker overtrædelser, uanset hvor de finder sted, og fratager de skyldige de fordele, de har opnået ved deres ulovlige aktiviteter. I den henseende mangler Saint Vincent og Grenadinerne klare definitioner af IUU-fiskeri og alvorlige overtrædelser, selv om landet har indført relevante retsregler for forvaltning af sine fiskefartøjer (især loven om åbent hav fra 2001 og bestemmelsen om højsøfiskeri fra 2003). Endvidere er disse regler ikke blevet håndhævet korrekt, siden de trådte i kraft i henholdsvis 2001 og 2003. Ifølge de oplysninger, som Saint Vincent og Grenadinerne fremlagde i maj 2014, har landet ikke i de sidste 10 år pålagt de sanktioner, som de relevante retsregler giver mulighed for. Dette risikerer at gøre reglerne ineffektive og svække systemets afskrækkende virkning.
            
         
               (26)
            
            
               Saint Vincent og Grenadinerne har heller ikke taget hensyn til henstillingerne i punkt 24 i IUU-handlingsplanen, ifølge hvilke flagstater opfordres til at sikre en omfattende og effektiv overvågning og kontrol af fiskeri lige fra landingsstedet til det endelige bestemmelsessted, bl.a. ved at gennemføre FOS i overensstemmelse med de relevante nationale, regionale og internationale standarder. Dette indebærer kravet om, at fartøjer under dets jurisdiktion skal have FOS om bord.
            
         
               (27)
            
            
               I maj 2014 observerede Kommissionen under sit kontrolbesøg i Saint Vincent og Grenadinerne, at der ikke var et egentligt fiskeriovervågningscenter (FOC) til at kontrollere Saint Vincent og Grenadinernes højsøflåde. Endvidere har det nationale FOS-forvaltningssystem været lukket ned i hvert fald siden 2012, efter at det tidligere system brød sammen. Af den grund har Saint Vincent og Grenadinernes fiskefartøjer ikke siden 2012 sendt FOS-signaler til Saint Vincent og Grenadinernes FOC. Saint Vincent og Grenadinernes FOC modtager ingen oplysninger om sin højsøflådes positioner via FOS eller andre positionsmeldingssystemer, og som følge heraf kan Saint Vincent og Grenadinerne ikke overvåge og kontrollere sin Højsøflåden. Især kan landet ikke overvåge sin Højsøflåden aktiviteter, når den fisker på åbent hav, i tredjelandes farvande eller anløber tredjelandes havne. Det kan ikke bekræfte, om et givet fartøj er inde eller ude af et givet geografisk område, eller om et givet fartøj — når det fisker i et givet område (eksklusiv økonomisk zone eller RFFO) — faktisk har tilladelse til at fiske der. Desuden kan Saint Vincent og Grenadinerne ikke overvåge, om fartøjerne overholder bestemmelserne om områder, der er lukket for fiskeri i bestemte perioder som fastsat af ICCAT.
            
         
               (28)
            
            
               Forholdene, der er beskrevet i betragtning 22 og 26-27, viser, at Saint Vincent og Grenadinerne ikke har opfyldt betingelserne i artikel 94 i UNCLOS, hvori det fastsættes, at en flagstat skal udøve jurisdiktion i henhold til sit interne retssystem over ethvert skib, som fører dens flag, og over dets kaptajn, officerer og besætning. Den beskrevne adfærd, Saint Vincent og Grenadinerne har udvist med hensyn til sine fartøjer, er også et brud på artikel 18, stk. 3, i UNFSA, hvori det fastsættes, at en stat skal træffe foranstaltninger over for fartøjer, der fører dens flag. Endvidere opfylder Saint Vincent og Grenadinerne ikke sine overholdelses- og håndhævelsesforpligtelser som flagstat, jf. artikel 19 i UNFSA, eftersom landet ikke har bevist, at det har handlet i overensstemmelse med de detaljerede regler i den pågældende artikel.
            
         
               (29)
            
            
               Med hensyn til det pågældende IUU-fiskeris baggrund, art, omstændigheder, omfang og grovhed, bringes muligheden for at vurdere disse aspekter ligeledes i fare af den beskrevne mangel på klarhed og gennemsigtighed. Som følge af sådanne mangler er det ikke muligt på en troværdig måde at fastslå omfanget af de eventuelle IUU-relaterede aktiviteter. Det er imidlertid et anerkendt faktum, at mangel på gennemsigtighed kombineret med manglen på effektiv kontrol tilskynder til ulovlig adfærd.
            
         
               (30)
            
            
               Med hensyn til Saint Vincent og Grenadinernes eksisterende kapacitet bør det bemærkes, at Saint Vincent og Grenadinerne ifølge De Forenede Nationers indeks over menneskelig udvikling (2) anses for at være et land med et højt niveau af menneskelig udvikling (nr. 91 ud af 187 lande). I bilag II til Europa-Parlamentets og Rådets forordning (EF) nr. 1905/2006 (3) er Saint Vincent og Grenadinerne opført i den øverste trancher af mellemindkomstlande og -territorier i overensstemmelse med Organisationen for Økonomisk Samarbejde og Udviklings (OECD's) Komité for Udviklingsbistands (DAC's) liste over officielle modtagere af udviklingsbistand pr. 1. januar 2013 (4). Under hensyntagen til Saint Vincent og Grenadinernes position synes det ikke at være nødvendigt at analysere landets eksisterende kapacitet. Dette skyldes, at Saint Vincent og Grenadinernes udviklingsniveau som påvist i denne betragtning ikke kan betragtes som en underminerende faktor for landets kapacitet til at samarbejde med andre lande og træffe håndhævelsesforanstaltninger.
            
         
               (31)
            
            
               Uanset analysen i betragtning 30 bemærkes det endvidere på grundlag af oplysningerne fra Kommissionens besøg i maj 2014, at Saint Vincent og Grenadinerne ikke synes at mangle finansielle ressourcer. Saint Vincent og Grenadinerne mangler snarere det retlige og administrative miljø samt beføjelser til at sikre en effektiv varetagelse af landets internationale opgaver som flag-, kyst-, afsætnings- og havnestat.
            
         
               (32)
            
            
               I lyset af den situation, som er forklaret i denne del af afgørelsen, og på grundlag af alle de faktiske oplysninger, som Kommissionen har indsamlet, samt landets udtalelser, kunne det med henvisning til artikel 31, stk. 3, og artikel 31, stk. 5, i IUU-forordningen fastslås, at Saint Vincent og Grenadinerne ikke har opfyldt sine folkeretlige forpligtelser som flagstat med hensyn til samarbejds- og håndhævelsesforanstaltninger.
            
         3.3.   Manglende gennemførelse af internationale regler (IUU-forordningens artikel 31, stk. 6)
   
   
               (33)
            
            
               Saint Vincent og Grenadinerne har ratificeret UNCLOS og UNFSA. Saint Vincent og Grenadinerne er kontraherende part i Den Internationale Kommission for Bevarelse af Tunfiskebestanden i Atlanterhavet (ICCAT).
            
         
               (34)
            
            
               Kommissionen har nøje gennemgået de oplysninger, den finder relevante for Saint Vincent og Grenadinernes status som kontraherende part i ICCAT.
            
         
               (35)
            
            
               I 2011 sendte ICCAT en identifikationsskrivelse til Saint Vincent og Grenadinerne om opretholdelse af landets identifikation i henhold til ICCAT-henstilling 06-13 vedrørende handelsforanstaltninger (5). Det blev anført, at Saint Vincent og Grenadinerne ikke fuldt og helt havde opfyldt sine forpligtelser i henhold til ICCAT-henstilling 05-09 om overholdelse af statistiske rapporteringsforpligtelser. I det samme brev hed det, at Saint Vincent og Grenadinerne ikke havde indsendt alle nødvendige oplysninger og rapporter inden de fastsatte frister. Specifikt var der anført følgende mangler i rapporteringen: 1) nogle data blev indsendt efter fristen, 2) data vedrørende opgave II (fangststørrelse) blev ikke indsendt, 3) nogle tal til overholdelsestabellerne blev indsendt efter fristen, 4) interne aktionsrapporter for fartøjer med en længde på over 20 m blev indsendt efter fristen, 5) oplysninger om forvaltningsstandarden for store langlinefartøjer til tunfiskeri blev indsendt efter fristen.
            
         
               (36)
            
            
               I 2012 ophævede ICCAT identifikationen af Saint Vincent og Grenadinerne i henhold til sin henstilling 06-13, men udsendte et brev, hvori ICCAT udtrykte bekymring over, at Saint Vincent og Grenadinerne ikke fuldt og helt havde opfyldt sine forpligtelser i henhold til ICCAT-henstilling 05-09 (6). Følgende mangler blev anført for Saint Vincent og Grenadinerne: 1) årsberetning indsendt for sent, 2) opgave I (flådekendetegn) data om flådekarakteristik blev ikke indsendt, 3) opgave II (fangststørrelse) frekvensdata blev ikke indsendt, 4) overholdelsestabeller blev indsendt efter fristen, 5) oplysninger om forvaltning af store langlinefartøjer til tunfiskeri, aktionsrapporter for fartøjer med en længde på over 20 m blev indsendt for sent. Endvidere anmodede ICCAT Saint Vincent og Grenadinerne om at revidere landets dataindsamlings- og rapporteringsprocedurer, således at de opfylder ICC’s krav.
            
         
               (37)
            
            
               I sin skrivelse i 2013 gav ICCAT igen udtryk for bekymring over, at Saint Vincent og Grenadinerne ikke fuldt og helt havde opfyldt sine forpligtelser i henhold til ICCAT-henstilling 05-09 (7). Følgende mangler blev anført for Saint Vincent og Grenadinerne: 1) opgave I-data om flådekarakteristik blev ikke indsendt, 2) overholdelsestabeller blev indsendt efter fristen den 15. september 2012, 3) ICCAT modtog ikke et svar på sin skrivelse fra 2012, hvori den udtrykker sin bekymring. ICCAT anmodede Saint Vincent og Grenadinerne om at præcisere, hvilke ICCAT-krav der gjaldt for Saint Vincent og Grenadinerne, og om at revidere landets dataindsamlings- og rapporteringsprocedurer, således at de opfylder ICCAT's krav. Endvidere gav ICCAT udtryk for bekymring om mulige ulovlige omladninger på havet af bifangster af ICCAT-arter og opfordrede indtrængende Saint Vincent og Grenadinerne til at undersøge disse aktiviteter og rapportere herom til ICCAT.
            
         
               (38)
            
            
               Kommissionen har også gennemgået oplysninger fra ICCAT om Saint Vincent og Grenadinernes overholdelse af ICCAT's regler og rapporteringsforpligtelser. Hertil benyttede Kommissionen ICCAT's Compliance Summary Tables (oversigtstabeller om overholdelse) fra 2012 samt ICCAT's Compliance Summary Tables fra 2013 (8). Ud over de mangler, der er fremhævet i betragtning 42-43, blev der anført potentielle problemer med manglende overholdelse i 2013 af henstilling 11-02 vedrørende bevarelses- og forvaltningsforanstaltninger, hvor der ikke blev indsendt en udviklings- eller forvaltningsplan for fiskeri efter sværdfisk. I forbindelse med kvoter og fangstbegrænsninger blev der fremhævet potentielle problemer med manglende overholdelse i 2013, hvor overholdelsestabellerne blev modtaget for sent, og der blev anmodet om præcisering af fangster af sydlig hvid tun.
            
         
               (39)
            
            
               Endvidere blev det under Kommissionens kontrolbesøg i maj 2014 konstateret, at Saint Vincent og Grenadinernes register har til huse i tre registreringskontorer beliggende uden for Saint Vincent og Grenadinerne. Kontorerne har ingen indbyrdes forbindelse og har ingen adgang til hinandens oplysninger. Endvidere har ministeriet for landbrug, skovbrug og fiskeri ingen direkte adgang til registrene. Saint Vincent og Grenadinernes myndigheders begrænsede kontrol med registreringsproceduren og manglen på relevante krav såsom kravene i punkt 14 i FAO's retningslinjer for flagstatspræstationer betyder, at myndighederne ikke kan sikre, at fartøjer, der fører Saint Vincent og Grenadinernes flag, har en reel forbindelse med landet. Manglen på en sådan reel forbindelse mellem staten og fartøjerne, som er registreret i dens register, er et brud på betingelserne for skibes nationalitet i henhold til artikel 91 i UNCLOS. Denne konklusion bekræftes yderligere af Det Internationale Transportarbejderforbund (ITF), der betragter Saint Vincent og Grenadinerne som et bekvemmelighedsflag (9).
            
         
               (40)
            
            
               I lyset af den situation, som er forklaret i denne del af afgørelsen, og på grundlag af de faktiske oplysninger, som Kommissionen har indsamlet, samt alle landets udtalelser, kan det i henhold til artikel 31, stk. 3 og 6, i IUU-forordningen fastslås, at Saint Vincent og Grenadinerne ikke har opfyldt sine folkeretlige forpligtelser, når det gælder internationale regler, administrative bestemmelser og bevarelses- og forvaltningsforanstaltninger.
            
         3.4.   Specifikke begrænsninger i udviklingslande
   
   
               (41)
            
            
               Det bør erindres, at Saint Vincent og Grenadinerne i henhold til De Forenede Nationers indeks over menneskelig udvikling (10) anses for at være et land med et højt niveau af menneskelig udvikling (nr. 91 ud af 187 lande). Det erindres også, at Saint Vincent og Grenadinerne ifølge forordning (EF) nr. 1905/2006 er opført i den øverste tranche af mellemindkomstlande og -territorier.
            
         
               (42)
            
            
               Under hensyntagen til denne placering kan Saint Vincent og Grenadinerne ikke betragtes som et land med særlige begrænsninger som en direkte følge af dets udviklingsniveau. Der fandtes ingen beviser, der kunne underbygge, at Saint Vincent og Grenadinernes manglende opfyldelse af sine folkeretlige forpligtelser skyldes manglende udvikling. Tilsvarende findes der ingen konkrete beviser, der knytter de konstaterede mangler med hensyn til kontrol og overvågning af fiskeriaktiviteter sammen med manglende kapacitet og infrastruktur. I den forbindelse skal det bemærkes, at Saint Vincent og Grenadinernes myndigheder ikke har fremført noget argument vedrørende udviklingsmæssige begrænsninger.
            
         
               (43)
            
            
               I lyset af den situation, som er forklaret i denne del af afgørelsen, og på grundlag af alle de faktuelle oplysninger, som Kommissionen har indsamlet, samt udtalelser fra Saint Vincent og Grenadinerne kunne det i henhold til artikel 31, stk. 7, i IUU-forordningen konstateres, at Saint Vincent og Grenadinernes udviklingsstatus og overordnede præstation med hensyn til fiskeri ikke er påvirket af landets udviklingsniveau.
            
         4.   KONKLUSION OM MULIGHEDEN FOR IDENTIFIKATION SOM ET IKKE-SAMARBEJDENDE TREDJELAND
   
   
               (44)
            
            
               På baggrund af ovenstående konklusioner om Saint Vincent og Grenadinernes manglende opfyldelse af sine folkeretlige forpligtelser som flag-, havne-, kyst- eller afsætningsstat til at træffe foranstaltninger til at forebygge, afværge og standse IUU-fiskeri bør dette land i henhold til IUU-forordningens artikel 32 underrettes om, at landet muligvis kan blive identificeret som et land, som Kommissionen betragter som et ikke-samarbejdende tredjeland, for så vidt angår bekæmpelse af IUU-fiskeri.
            
         
               (45)
            
            
               I overensstemmelse med artikel 32, stk. 1, i IUU-forordningen bør Kommissionen underrette Saint Vincent og Grenadinerne om, at landet muligvis kan identificeres som et ikkesamarbejdende tredjeland. Kommissionen bør ligeledes træffe alle de foranstaltninger, som er anført i artikel 32 i IUU-forordningen, over for Saint Vincent og Grenadinerne. For at sikre en forsvarlig forvaltning bør der fastsættes en frist for det pågældende land til at svare skriftligt på meddelelsen og afhjælpe situationen.
            
         
               (46)
            
            
               Underretningen af Saint Vincent og Grenadinerne om, at landet muligvis kan blive identificeret som et land, som Kommissionen i forbindelse med denne afgørelse betragter som ikkesamarbejdende, udelukker ikke og fører heller ikke automatisk til, at Kommissionen eller Rådet efterfølgende tager skridt til at identificere ikkesamarbejdende lande og opstille en liste over dem —
            
         VEDTAGET DENNE AFGØRELSE:
   Eneste artikel
   Saint Vincent og Grenadinerne underrettes hermed om muligheden for, at landet bliver identificeret som et tredjeland, der af Kommissionen betragtes som et ikkesamarbejdende tredjeland med hensyn til bekæmpelse af ulovligt, urapporteret og ureguleret fiskeri.
   
      Udfærdiget i Bruxelles, den 12. december 2014.
      
         
            For Kommissionen
         
         Karmenu VELLA
         
            Medlem af Kommissionen
         
      
   
   
      (1)  EUT L 286 af 29.10.2008, s. 1.
   
      (2)  Oplysninger fra http://hdr.undp.org/en/statistics
   
      (3)  Europa-Parlamentets og Rådets forordning (EF) nr. 1905/2006 af 18. december 2006 om oprettelse af et instrument til finansiering af udviklingssamarbejde (EUT L 378 af 27.12.2006, s. 41).
   
      (4)  DAC-liste over ODA-modtagere (http://www.oecd.org/dac/stats/daclistofodarecipients.htm).
   
      (5)  Brev fra ICCAT, 18. januar 2011, ICCAT Circular No 168.
   
      (6)  Brev fra ICCAT, 21. februar 2012, ICCAT Circular No 639.
   
      (7)  Brev fra ICCAT, 11. februar 2013, ICCAT Circular No 612.
   
      (8)  ICCAT, COC Reports november 2012 og 2013, dok. nr. ICCAT COC 2012-11 og dok. nr. ICCAT COC 2013-18.
   
      (9)  http://www.itfglobal.org/flags-convenience/flags-convenien-183.cfm
   
      (10)  Oplysninger fra http://hdr.undp.org/en/statistics